കിരീടംപാലവും ബേക്കലും സിനിമാ ടൂറിസത്തിലേക്ക് തിരുവനന്തപുരം: വെള്ളിത്തിരയിലൂടെ ജനമനസുകളില് പതിഞ്ഞ പ്രിയപ്പെട്ട ലൊക്കേഷനുകള് ടൂറിസം സ്പോട്ടുകളാക്കുന്ന ടൂറിസം സാംസ്കാരിക വകുപ്പുകളുടെ പദ്ധതിയെക്കുറിച്ച് പഠിക്കാന് നിര്ദ്ദേശം. സാംസ്കാരിക മന്ത്രി സജി ചെറിയാല് വിളിച്ച വകുപ്പ് സെക്രട്ടറിമാരുടെയും ഉദ്യോഗസ്ഥ പ്രതിനിധികളുടെയും യോഗത്തിലാണ് പദ്ധതി ചര്ച്ചയായത്. സിനിമാ ടൂറിസത്തിന്റെ സാദ്ധ്യത വിശദമാക്കി ഈമാസം അവസാനം റിപ്പോര്ട്ട് സമര്പ്പിക്കാനാണ് സെക്രട്ടറിമാര്ക്ക് മന്ത്രി നിര്ദ്ദേശം നല്കിയത്. ഇരു വകുപ്പുകളും ചേര്ന്ന് പദ്ധതി ഉടന് യാഥാര്ത്ഥ്യമാക്കാനാണ് തീരുമാനം. സിനിമകളില് കണ്ട സ്ഥലങ്ങളില് ഒരുവട്ടമെങ്കിലുമെത്താന് സഞ്ചാരികളെ ആകര്ഷിക്കുന്നതാണ് പദ്ധതി. സിനിമാതാരങ്ങളെ ഉള്പ്പെടുത്തി പദ്ധതി മികവുറ്റതാക്കാമെന്നാണ് പ്രതീക്ഷിക്കുന്നത്. ഇതുമായി ബന്ധപ്പെട്ട് സിനിമാമേഖലയിലെ പ്രമുഖരുമായി ചര്ച്ച നടത്തും. കിരീടം സിനിമയിലൂടെ പ്രശസ്തമായ കല്ലിയൂരിലെ കന്നുകാലിച്ചാലിന് കുറുകെയുള്ള കിരീടംപാലം, ധ്രുവം, അപ്പു, മനസിനക്കരെ എന്നിവയില് നിറഞ്ഞുനിന്ന വെള്ളായണിക്കായലുമെല്ലാം പദ്ധതികളില് ഇടംനേടും. കായല്സൗന്ദര്യം ആസ്വദിക്കുന്നതിനൊപ്പം ദേശാടനപ്പക്ഷികളെ കാണാനും ബോട്ടിംഗിനും കായല്വിഭവങ്ങള് രുചിക്കാനുമുള്ള അവസരവുമൊരുക്കും.